แบงก์ปรับขั้นตอนให้สินเชื่อรับมือกม.ค้ำประกัน
&#8220;บุญทักษ์&#8221; เผย แบงก์ปรับกระบวนการสินเชื่อรับกฎหมายค้ำประกันแล้ว ไม่รอเลื่อนบังคับใช้
14 ม.ค. 2558

“บุญทักษ์” เผย แบงก์ปรับกระบวนการสินเชื่อรับกฎหมายค้ำประกันแล้ว ไม่รอเลื่อนบังคับใช้ 
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย ในฐานะประธานสมาคมธนาคารไทย เปิดเผยว่า ขณะนี้ยังไม่มีความชัดเจนว่าจะมีการเลื่อนบังคับใช้ พ.ร.บ.แก้ไขเพิ่มเติมประมวลกฎหมายแพ่งและพาณิชย์ (ฉบับที่ 20) พ.ศ. 2557 ว่าด้วยการค้ำประกันและจดจำนองที่จะมีผลในวันที่ 11 ก.พ.นี้หรือไม่ โดยอยู่ระหว่างการพิจารณาของคณะกรรมการกฤษฎีกา ซึ่งสมาคมธนาคารไทยจะเข้าไปให้ข้อมูลเพิ่มเติม
อย่างไรก็ตาม สถาบันการเงินทุกแห่งได้เตรียมความพร้อมในการปรับกระบวนการภายในเพื่อรองรับการบังคับใช้กฎหมายฉบับนี้แล้ว ไม่ว่าจะเลื่อนบังคับใช้หรือไม่ก็ตาม โดยธนาคารทหารไทยได้ปรับเปลี่ยนตั้งแต่หนังสือสัญญา การอนุมัติสินเชื่อ การติดตามหนี้ การปรับโครงสร้างหนี้
“กฎหมายนี้อาจมีผลต่อการอนุมัติสินเชื่อบ้าง เพราะกระบวนการเปลี่ยนแปลงแตกต่างไปจากเดิม ซึ่งตอบยากว่าจะทำให้การอนุมัติช้าหรือไม่ แต่คงไม่กระทบกับการเติบโตของสินเชื่อ เพราะสินเชื่อจะอิงกับการเติบโตของเศรษฐกิจเป็นหลัก ส่วนขั้นตอนแม้ซับซ้อนขึ้น แต่ไม่ได้ทำให้ปล่อยสินเชื่อยุ่งยาก” นายบุญทักษ์ กล่าว
ทั้งนี้ สมาคมธนาคารไทย ยืนยันว่า ระบบสถาบันการเงินไทยเข้มแข็ง มีการดำรงเงินกองทุนที่มั่นคง สามารถสนับสนุนการขับเคลื่อนเศรษฐกิจได้เต็มที่ และพร้อมที่จะผลักดันองค์ประกอบที่เป็นประโยชน์ เช่น พ.ร.บ.หลักประกันทางธุรกิจที่ช่วยให้ธุรกิจเข้าถึงแหล่งเงินทุนง่ายขึ้น รวมทั้งสนับสนุนให้มีร่างกฎหมายอิเล็กทรอนิกส์ เพื่อเอื้อประโยชน์ในการทำธุรกรรมผ่านอิเล็กทรอนิกส์มากขึ้น ลดการใช้กระดาษให้น้อยลง